**Lettner Adorján**

(Budapest, 1948. január 12. –)

A Budapesti Műegyetem Gépészmérnök Karán szerzett diplomát.

A vitorlázás élményével egészen kisgyermek korában, édesapja révén ismerkedett meg.

Siófokon a Vasasban Moly, majd Balatonfüreden a MAFC-ban Kalóz és Finn hajóosztályokban versenyzett.

1970-ben igazolt a Balatonfüredi Vasas SC-hez (a Balatonfüredi Yacht Club elődjéhez), ahol ma is tag. Itt Csillaghajóval 17 évig, majd utána nagyhajókkal versenyzett. B21-es és J24-es hajókkal több magyar bajnoki helyezést ért el, háromszor volt magyar bajnok.

Tevékenyen részt vett a J24 hajóosztály magyarországi elterjesztésében.

1994-től 2007-ig a Balatonfüredi SC, illetve a jogutód BYC vezetője – szakosztályvezetője, elnöke – volt. Elnöksége alatt a klub 13 alkalommal végzett megszakítás nélkül az MVSz egyesületi ranglista első helyén. Egy évtizedig dolgozott a Magyar Vitorlás Szövetség elnökségében.

1999-ben megkapta Balatonfüred Sportjáért kitüntetést, majd a Balatonfüredi Yacht Club örökös tagjának választották.